CELEX: 32022D0033
Language: da
Date: 2022-01-10 00:00:00
Title: Kommissionens gennemførelsesafgørelse (EU) 2022/33 af 10. januar 2022 om ophævelse af gennemførelsesafgørelse (EU) 2021/2021 om visse hasteforanstaltninger over for afrikansk svinepest i Tyskland (meddelt under nummer C(2022) 155) (Kun den tyske udgave er autentisk) (EØS-relevant tekst)

12.1.2022   
               
               
                  DA
               
               
                  Den Europæiske Unions Tidende
               
               
                  L 7/17
               
            
         KOMMISSIONENS GENNEMFØRELSESAFGØRELSE (EU) 2022/33
         af 10. januar 2022
         om ophævelse af gennemførelsesafgørelse (EU) 2021/2021 om visse hasteforanstaltninger over for afrikansk svinepest i Tyskland
         
            
               (meddelt under nummer C(2022) 155)
            
         
         (Kun den tyske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/429 af 9. marts 2016 om overførbare dyresygdomme og om ændring og ophævelse af visse retsakter på området for dyresundhed (»dyresundhedsloven«) (1), særlig artikel 259, stk. 1, og
         ud fra følgende betragtninger:
         
                     (1)
                  
                  
                     Afrikansk svinepest er en infektiøs virussygdom, der rammer opdrættede og vildtlevende svin og kan have alvorlige konsekvenser for den pågældende dyrepopulation og landbrugets rentabilitet og forårsage forstyrrelser i flytninger af sendinger af disse dyr og produkter heraf inden for Unionen og eksporten til tredjelande.
                  
               
                     (2)
                  
                  
                     I tilfælde af et udbrud af afrikansk svinepest hos opdrættede svin er der alvorlig risiko for spredning af sygdommen til andre virksomheder med opdrættede svin.
                  
               
                     (3)
                  
                  
                     Kommissionens delegerede forordning (EU) 2020/687 (2) supplerer reglerne om bekæmpelse af de listeopførte sygdomme, der er omhandlet i artikel 9, stk. 1, litra a), b) og c), i forordning (EU) 2016/429, og som er defineret som kategori A-, B- og C-sygdomme i Kommissionens gennemførelsesforordning (EU) 2018/1882 (3). Navnlig indeholder artikel 21 og 22 i delegeret forordning (EU) 2020/687 bestemmelser om oprettelse af en spærrezone restriktionszone i tilfælde af udbrud af en kategori A-sygdom, herunder afrikansk svinepest, og om anvendelse af visse foranstaltninger deri. Desuden fastsættes det i artikel 21, stk. 1, i nævnte delegerede forordning, at restriktionszonen skal omfatte en beskyttelseszone, en overvågningszone og om nødvendigt supplerende restriktionszoner rundt om eller op til beskyttelses- og overvågningszonerne.
                  
               
                     (4)
                  
                  
                     Efter et udbrud af afrikansk svinepest hos opdrættede svin i delstaten Mecklenburg-Vorpommern i Tyskland, som blev bekræftet den 15. november 2021, og oplysningerne fra den pågældende medlemsstat om sygdomssituationen på dens område blev Kommissionens gennemførelsesafgørelse (EU) 2021/2021 (4) vedtaget. I henhold til nævnte gennemførelsesafgørelse skal Tyskland sikre, at den restriktionszone, hvor foranstaltningerne vedrørende beskyttelses- og overvågningszoner fastsat i delegeret forordning (EU) 2020/687 finder anvendelse, som minimum omfatter de områder, der er opført i bilaget til nævnte afgørelse. Nævnte gennemførelsesafgørelse finder anvendelse indtil den 15. februar 2022.
                  
               
                     (5)
                  
                  
                     Ved udgangen af december 2021 underrettede Tyskland Kommissionen om den nuværende gunstige situation med hensyn til afrikansk svinepest hos opdrættede svin i restriktionszonen i delstaten Mecklenburg-Vorpommern, og at foranstaltningerne vedrørende beskyttelses- og overvågningszoner er blevet behørigt gennemført i overensstemmelse med delegeret forordning (EU) 2020/687 for at forhindre yderligere spredning af sygdommen.
                  
               
                     (6)
                  
                  
                     I betragtning af den nuværende gunstige situation med hensyn til afrikansk svinepest hos opdrættede svin i delstaten Mecklenburg-Vorpommern og de foranstaltninger, som Tyskland behørigt har gennemført, og for at hindre unødvendige forstyrrelser i samhandelen bør gennemførelsesafgørelse (EU) 2021/2021 ophæves med virkning fra den 15. januar 2022.
                  
               
                     (7)
                  
                  
                     Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE AFGØRELSE:
         
            Artikel 1
            Kommissionens gennemførelsesafgørelse (EU) 2021/2021 ophæves med virkning fra den 15. januar 2022.
         
         
            Artikel 2
            Denne afgørelse er rettet til Forbundsrepublikken Tyskland.
         
         
            Udfærdiget i Bruxelles, den 10. januar 2022.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  EUT L 84 af 31.3.2016, s. 1.
         
            (2)  Kommissionens delegerede forordning (EU) 2020/687 af 17. december 2019 om supplerende regler til Europa-Parlamentets og Rådets forordning (EU) 2016/429 for så vidt angår regler om forebyggelse og bekæmpelse af visse listeopførte sygdomme (EUT L 174 af 3.6.2020, s. 64).
         
            (3)  Kommissionens gennemførelsesforordning (EU) 2018/1882 af 3. december 2018 om anvendelse af visse sygdomsforebyggelses- og -bekæmpelsesregler på kategorier af listeopførte sygdomme og om fastlæggelse af en liste over arter og grupper af arter, der udgør en betydelig risiko for spredning af disse listeopførte sygdomme (EUT L 308 af 4.12.2018, s. 21).
         
            (4)  Kommissionens gennemførelsesafgørelse (EU) 2021/2021 af 18. november 2021 om visse hasteforanstaltninger over for afrikansk svinepest i Tyskland (EUT L 413 af 19.11.2021, s. 34).